KOMMISSIONENS AFGØRELSE af 13. juni 1995 om nedsættelse af et forbrugerudvalg (95/260/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, og

ud fra følgende betragtninger:

Det er vigtigt, at Kommissionen hører forbrugerne i spørgsmålet vedrørende beskyttelsen af disses interesser på fællesskabsplan;

der blev i medfør af Kommissionens afgørelse 90/55/EØF (1), senest ændret ved afgørelse 95/13/EF (2), nedsat et rådgivende forbrugerråd, således at Kommissionen kan modtage udtalelser fra forbrugerorganisationerne;

de erfaringer, man har fået i forbindelse med arbejdet i forbrugerrådet, siden dette blev nedsat, og navnlig siden den seneste udskiftning af medlemmerne den 20. juni 1994, viser, at forbrugerrådet ikke er det mest hensigtsmæssige sted, når Kommissionen skal have opfyldt sine forventninger, for så vidt angår effektivitet og hurtig behandling af sager i forbindelse med høringerne;

der synes formålstjenligt at erstatte forbrugerrådet af en ny instans;

det er hensigtsmæssigt at nedsætte et forbrugerudvalg, hvis opbygning og organisering vil kunne opfylde Kommissionens målsætninger;

udvalget skal repræsentere forbrugerne i alle lande i Det Europæiske Fællesskab, uanset om disse er organiseret på nationalt, regionalt eller europæisk plan;

det vil være hensigtsmæssigt at give udvalget en status, der er baseret på de allerede indhøstede erfaringer -

TRUFFET FØLGENDE AFGØRELSE:

Artikel 1

1. Der nedsættes under Kommissionen et forbrugerudvalg, i det følgende benævnt udvalget.

2. Udvalget består af repræsentanter for nationale og regionale forbrugerorganisationer og -instituter.

Artikel 2

Udvalget kan høres af Kommissionen i alle spørgsmål vedrørende beskyttelse af forbrugernes interesser på fællesskabsplan.

Artikel 3

Udvalget består af tyve medlemmer. Pladserne fordeles således:

a) femten pladser til repræsentanter for nationale og regionale forbrugerorganisationer og -institutter i henhold til den fordelings- og udvælgelsesmetode, der er beskrevet i bilag I

b) fem pladser til repræsentanter for europæiske forbrugerorganisationer i henhold til den fordelings- og udvælgelsesmetode, der er beskrevet i bilag II.

Artikel 4

1. Udvalgets medlemmer udnævnes af Kommissionen.

2. Suppleanterne udnævnes på samme betingelser og i samme antal som de faste medlemmer. Suppleanten træder i det faste medlems sted, når dette er fraværende eller forhindret i at møde frem.

Artikel 5

1. Udvalgets medlemmer udnævnes for to år. Mandatet kan fornys én gang.

2. Efter de to års forløb forbliver udvalgets medlemmer i deres hverv, indtil deres efterfølger er udnævnt eller deres mandat fornyet.

3. Et medlems mandat ophører før udløbet af den toårige periode ved fratræden eller dødsfald. Et medlems mandat kan ligeledes bringes til ophør, hvis den organisation, der har indstillet medlemmet, anmoder om, at den pågældende udskiftes. Det nye medlem fortsætter indtil mandatperiodens udløb, jf. proceduren i artikel 3.

4. Arbejdet i udvalget er ulønnet.

Artikel 6

Kommissionen offentliggør til orientering fortegnelsen over medlemmer i De Europæiske Fællesskabers Tidende.

Artikel 7

Kommissionens repræsentant leder møderne i udvalget. Kommissionen forestår ligeledes udvalgets sekretariat og tilrettelægger dets arbejde.

Artikel 8

Udvalget træder sammen, hvor Kommissionen har sæde og efter indkaldelse fra denne.

Artikel 9

Uden at det berører traktatens artikel 214, er udvalgets medlemmer forpligtet til ikke at afgive oplysninger om forhold, som de har fået kendskab til gennem deres arbejde i udvalget, hvis Kommissionen tilkendegiver over for dem, at den udbedte udtalelse eller det stillede spørgsmål vedrører et emne af fortrolig art.

Artikel 10

Afgørelse 90/55/EØF ophæves.

Artikel 11

Denne afgørelse får virkning den 13. juni 1995.

Udfærdiget i Bruxelles, den 13. juni 1995.

På Kommissionens vegne

Emma BONINO

Medlem af Kommissionen

(1) EFT nr. L 38 af 10. 2. 1990, s. 40.

(2) EFT nr. L 21 af 28. 1. 1995, s. 17.

BILAG I

NATIONALE ORGANISATIONERS OG INSTITUTTERS REPRÆSENTATION

a) De pladser, der tildeles medlemmerne af nationale organisationer og institutter, fordeles efter nationalitet som følger:

>TABELPOSITION>

b) De nationale koordineringsorganer for forbrugerorganisationerne afleverer hver især til Kommissionen en fortegnelse over foreslåede personer, blandt hvilke Kommissionen udvælger det nødvendige antal medlemmer og suppleanter. Fortegnelsen skal omfatte mindst tre gange så mange personer som antallet af medlemmer og suppleanter, der skal vælges, og der angives lige mange medlemmer og suppleanter.

I de medlemsstater, hvor der ikke findes sådanne organer, vælger Kommissionen medlemmerne blandt repræsentanterne for forbrugerorganisationer og andre institutter, organer eller forskningsinstitutter, der generelt varetager forbrugernes interesser på nationalt plan, uanset om de er repræsenteret i europæiske organisationer eller ej.

Forbrugerorganisationerne skal opfylde forskellige repræsentative kriterier, bl. a. skal de gøre en effektiv indsats for at forsvare forbrugernes interesser, være uafhængige i forhold til erhvervskredse og udføre aktiviteter, der er relevante for samfundet som helhed og/eller have et vist antal medlemmer.

BILAG II

Følgende organisationer afleverer hver især til Kommissionen en liste over mindst seks personer med lige mange medlemmer og suppleanter, blandt hvilke Kommissionen udvælger et medlem og en suppleant:

- Kontoret for De Europæiske Forbrugerorganisationer (BEUC)

- Komitéen for Familieorganisationer ved De Europæiske Fællesskaber (Coface)

- Det Europæiske Fællesskab af Brugsforeninger (Eurocoop)

- Den Europæiske Faglige Samarbejdsorganisation (EFS)

- Det Europæiske Interregionale Institut for Forbrugerspørgsmål (IEIC).